Кхеташ ду, вайн школин куьйгалхой берриге а нохчийн меттан хьехархой а бац, и мотт бийцарх, дукхахберш цуьнан духе кхуьуш а бац. Шаьш тахана куьйгалхой хилча, «региональни компонент» кхочушъян некъ шайн маттана эшам болуш карон еза моьттурш а хир бу. Амма уьш бIе шарахь хир бац куьйгалхой, ткъа къоман дерг эзар шерашкахь деха. Цхьаьнакхетаран юьхь иштта дог дожочу хиламашца йолаеллехь а, алссам дог айдо хаамаш а бовзийтира хьехархоша. Оцу декъах дара республикин куьйгалхочо Кадыров Рамзанан дешнаш: «Нохчийн мотт кхиарна лерина вайх доьзна дерг дерриге а дийр ду. Цу маттахь зорбане евр ю Iаматаш, тайп-тайпана исбаьхьаллин тептарш, хIиттор ю спектаклаш, кечйийр ю телепередачаш. Европерчу а, Уллерчу Малхбалехь а, дуьненан кхечу регионашкахь а бехачу нохчашна юккъехь нохчийн къоман мотт бахийта ницкъ кхочург дерриге а дийр ду».